MAUREEN (Heyl) SWART skryf: Daar het al byna 'n vyf dekades in die niet verdwyn sedert ek hofverslaggewer was en miskien word dinge nou anders gedoen, maar doerietyd moes ons loop dat ons hik agter stories aan. Van hofsaal tot hofsaal.
Danksy Hermie Hendriks se joernalisteskool in 1970, was die landdroshof darem nie meer heeltemal 'n vreemde plek toe ek die dag hofverslaggewer word nie, maar eintlik was ek steeds 'n groentjie.
Skrikkerig vir die regswêreld en oorgretig om my beste voetjie voor te sit in 'n strak omgewing, het ek my in hoë hakke opgedollie. Splinternuwes. Twee spoggerige nommertjies met hakke wat my as't ware kop en skouers bokant almal laat uittoring het.
PIET EBERSÖHN skryf: Dat ek nou op my rype jare vaderskap moet ontken! Peet Simonis is die vader van K'rant. Ek het dit bloot in opdrag van hom, Hans Lombard en Andries Botha help laat herleef.
(K'rant was vroeër deur middel van e-posse versprei. Onder Piet Ebersöhn se leiding het K'rant gestalte as 'n webjoernaal (blog) gekry. – Red.)
GERT VAN ROOYEN skryf: Piet Ebersöhn, oud-Transvaler, die vader van K'rant en vir jare al die organiseerder van die Perskor-reünie, en sy vrou, Mariëtte, het toe die "groot Griekse stap" gedoen en aan die begin van November na die eiland Korfu verhuis.
Hulle huur tydelik `n landelike woonstel in die Achilleo-omgewing, suid van Korfudorp terwyl hul huis opgeknap word.
K'rant was Vrydagoggend skaars op straat toe Piet Ebersöhn laat weet het dat volgende jaar se Perskor-reünie gewis op die kalender is. Die borgskap vir die bymekaarkomslag is selfs reeds bevestig ook!
Piet, wie dit elke jaar gereël het en nou gaan verhuis, het laat weet dat niemand onvervangbaar is nie.
Die komitee in wie se bekwame hande die reëlings is, bestaan uit
Harald Pakendorf (voorsitter),
Louise Blake en
GERT VAN DER WALT is onlangs oorlede, het Gerhard Kleijn laat weet.
Hy was destyds betrokke by Hoofstad en Oggendblad se advertensieafdeling, waar sy broer die nuusredakteur was.
Gert en Tok Grobler het later 'n reklameagentskap begin en was verantwoordelik vir menige legendariese persuitstappies. Hulle het ook TV-reekse, soos Maak 'n Las, vervaardig.
PIET PIENAAR skryf: Ek het 'n foto van oud-Vaderlander Marius Janssonius in 'n K'rant-berig opgemerk.
Marius is so drie jaar gelede oorlede. Hy het by sy dogter in Pretoria gebly. Hy het blykbaar, toe hy alleen tuis was, iets uit die swembad wou haal en vooroor in die water geval. Daar word vermoed dat sy hart gaan staan het. Dit was in die winter.
In 1988 het ek van Perskor na Sentrapers in Ficksburg geskuif. Marius was die bestuurder van die drukkery (wat voorheen aan hom behoort het.)
HANLIE (Swanepoel) VORNBERG skryf: Maureen Swart skryf dat wanneer sy blitsvinnig kyk, die fassade van die Sans Souci hotel haar aan ´n kasteel laat dink (Klik HIER). Na hierdie liefdesbetuiging moes ek terugdink aan die tyd toe ons twee daar gewoon het.
Ons het albei uit ander provinsies gekom om die joernalisteskool by te woon en het aan die begin geen huisvesting gehad nie.
As Kapenaar met Tafelberg en die see elke dag voor my neus, het ek die Sans Souci en kontrei nie besonder esteties gevind nie!
Maureen kon nog ´n kamer met badkamer bekostig, maar ek moes my ablusies in die gang met die hoipolloi deel.
HERMAN LE ROUX skryf: Wille Martin is Sondag op 81-jarige ouderdom in Heidelberg oorlede. Sy was een van Suid-Afrika se mees produktiewe skrywers en het meer as 200 liefdesromans en jeugverhale geskryf.
Wille is in Bethulie in die Vrystaat gebore. Wille se moeder was die bekende vroeë Afrikaanse skrywer, Minnie Postma.
Sy het ná haar skoolloopbaan 'n BA-graad aan die Universiteit van die Vrystaat behaal.
FRANS SCHEEPERS skryf: My loopbaan in die joernalistiek het eintlik maar by Dave begin. Hy was hardegat, maar ook mens. Ek sal nooit vergeet die nagte dat ek, Piet Ebersöhn en Philip Deetlefs by sy woonstel in Alberton deurgebring het met 'n pak kaarte, 'n mandjie vol biltong, liters whisky en handevol munte rondom die pokertafel nie. Kosbare tye wat ek altyd sal koester.
Hy was maar moeilik, en ons het hom dikwels verwens. Maar ons onthou ook sy seerkry-tye, toe hy gevoel het sy persoonlike lewe stort in duie. Wie onthou nog toe wyle Grobbie sy bruid Adele letterlik onder die bruidstafel ingedans het. Dave was van die ou skool. En min van vandag se joernaliste sal weet wat dit beteken. Dankie Dave, dat ons jou kon ken. Ek drink vir oulaas 'n dubbel whiskey op jou lewe.
GERHARD KLEIJN het laat weet dat Dave Viljoen (links) oorlede is.
Ons het geen ander inligting nie en sal dit waardeer as iemand vir ons meer besonderhede kan gee.
Dave was 'n subredakteur by Die Transvaler en later by die SAUK.
SIPKE DE VRIES skryf: My vriend André de Bruyn en ek het die Soweto-onluste, en dié in Alexandra, van die begin tot die einde vir Die Vaderland gedek. Dit het só gebeur.
In die vroeë oggend van 16 Junie, ek dink dit was 'n Woensdag, was ek op kantoor in Aucklandpark toe daar berig kom daar is moeilikheid in Orlando-Wes. Ek is toe soontoe gestuur met die getroue bestuurder Gabriel Maphalala in sy wit Peugeot.
Ons ry verby die Baragwanath Hospitaal na die Orlando-polisiestasie waar 'n groot deurmekaarspul was en ons dadellik weggejaag is. Nóg Gabriel, nóg ek het eintlik besef wat aan die gang was. Toe ons verby die Orlando-Wes-hoërskool ry, word ons toegesak deur 'n groot groep skoliere wat aan Gabriel se Peugeot begin ruk het.
Donderdag is dit 40 jaar gelede dat die Soweto-onluste van 1976 begin het. Die amptelike dodesyfer was 176, maar sommiges sê tot 700 is dood. Lees Wikipedia HIER.
Ons weet byna elke koerant het verslaggewers en fotograwe gestuur om oor hierdie stories te skryf en foto's te neem. Ons wil graag weet wie van ons lesers het destyds die onluste gedek en vir wie en in watter rol? Wat was die interessanthede wat jy vandag nog onthou en wat dalk nie destyds gepublliseer is nie?
STOFFEL MYNHARDT skryf: Ek het K'rant pas vir die eerste keer onder oë gehad en lekker gelees oor al my destydse kollegas – en 'n traan gestort oor dié wat onlangs heengegaan het (onlangs ook Hans Lombard wat ek oor baie jare goed geken en beleef het).
Ek was in die jare sestig hoofsub by Die Vaderland, in die 70's nuusredakteur by Hoofstad voordat ek die openbare skakelwese en later korporatiewe uitgewery betree het.
In 2005 het ek afgetree en ek woon tans in 'n aftree-oord in Centurion. Ek is nog aktief en hoop om eersdaags self 'n paar bydraes oor die ou dae in te stuur.
MARTIE RETIEF MEIRING skryf: Bienkie was 'n "grote" in die joernalistiek.Sy het 'n styl gehad wat min skrywers kon nadoen.
Dis die moeite werd om haar ou "By my venster verby"-rubrieke te lees. Haar dood is hartseernuus, so gou na Hans Lombard, haar groot vriend, se dood.
Min mense kon so gul glimlag soos Bienkie! En so lekker lag.
Frans Wessels skryf: My ma, BIENKIE WESSELS, is Maandag oorlede ná n lang stryd met kanker.
Reëlings ivm die roudiens sal aan julle gestuur word.
Bienkie was 'n kranige koerant- en tydskrifjoernalis; die skrywersbloed het dik deur haar are geloop.
Sy was ook 'n getroue K'rant-leser, en het graag op die hoogte gebly van al haar oudkollegas se doen en late.
Ongelukkig moes sy die laaste reünie misloop agv haar verswakte gesondheid.
Sy gaan 'n groot leemte laat, sowel in haar vriendekringe as die joernalistieke wêreld.
Nog `n Perslegende, NEIL STEYN, is Maandagmiddag oorlede.
Neil was sportredakteur van Hoofstad en later van Transvaler. Hy het as assistent-redakteur van albei koerante gedien. -- Piet Ebersöhn.
(Foto sowat 40 jaar gelede geneem. -- Red.)
Laaste onderhoud met veteraan-joernalis Hans Lombard
PEET SIMONIS skryf: Hans Lombard het Donderdagoggend gesterf toe hy op Bothaville, waar hy die Nampo-Oesdag bygewoon het, skielik in die nag doodsbenoud geword en die asmapompie nie meer kon help nie.
Magriet (sy vrou): "Ek het geweet dis die einde. 'Dis reg Hans, jy kan maar gaan -- ek sal OK wees'," het ek vir hom gefluister en sag die liedjie Nader My God by U vir hom geneurie. Hy het in my arms gesterf.
Hans Lombard het in April 90 geword. Hy en Magriet (eintlik Margaret maar hy het haar Magriet genoem en sy wil so genoem word) was 41 jaar getroud. Hy het een seun (Paul) gehad uit sy eerste huwelik en hy is ook onlangs oorlede.
Klik HIER vir 'n padkaart.
Speel met die muis om die kaart te beweeg en groter of kleiner te maak.
MARTIE MEIRING skryf: Hans Lombard se dood is ongelooflike hartseer nuus. Hy was 'n legende en sal sekerlik ook baie lank onthou (en geëer) word vir sy nuushond-talent. Dat hy juis by Nampo sou doodgaan, klink amper of Hans dit self so wou gehad het dat hy in die tuig sou sterf.
Dankie Hans vir die groot vriendskap en dankie Margaret dat jy Hans se beste was. Hy sal ook altyd onthou word vir die ewige gentleman wat hy was.
DANIE MALAN, oudkollega van Die Transvaler, is vroeër vandeesmaand in sy slaap aan 'n hartaanval oorlede.
Hy was die eksman van Lala Wahl.
Danie was 'n saggeaarde gentleman. Hy het hard gespeel en hard gewerk en was bemind onder sy kollegas.
Kaart na NG Kerk, Florauna, Pretoria-Noord waar Piet Roos se gedenkdiens op Donderdag, 12 Mei 2016 gehou word. KLIK HIER. Klik die linkerknop op jou muis en beweeg die kaart.
PIET ROOS, oud-Vaderlander, is Saterdagmiddag in 'n padongeluk naby Stellenbosch oorlede. Sy vrou, Chrisna, is in die Mediclinic, Stellenbosch opgeneem. Volgens 'n vriend van Piet het 'n geldwa 'n ander vragmotor op 'n sperstreep verby gesteek en 'n kop-aan kop-botsing veroorsaak.
Piet was 'n lewenslustige en joviale mens. Nadat hy die joernalistiek verlaat het, het hy aptekerswese studeer. Hy het 'n apteek in Pretoria-Noord gehad. Dié beroep het hom die bynaam van "Piet Pille" by sy Perskorkollegas besorg.
Blaas nuwe lewe in K'rant!
PHILIP DEETLEFS skryf: Hier by K'rant huldig ons die mening dat hierdie publikasie nie net lekker onthou-stories van oud-werknemers van Perskor en aanverwante publikasies bevat nie, maar dat dit ook 'n nuttige naslaanbron oor die geskiedenis van die joernalistiek en die drukkersbedryf in die era voor die heengaan van Perskor is.
Die mooie Candice Abrahams is in Oktober 2015 as Mev Suid-Afrika en nou die dag as Mev Wêreld gekroon.
Maar dis vergete dat die eerste Mev Suid-Afrika-wedstryd 46 jaar gelede deur Die Vaderland aangebied is. Dit was 'n groot sukses.